**INNLEDNING**

Vår årsplan bygger på Rammeplanen for barnehagen, barnehagens vedtekter og Lov om barnehager. Vi holder oss nøytrale i forhold til kristen formålsparagraf. Furuly barnehage skal gi barna et miljø som legger vekt på samvær med andre barn og voksne. Hos oss går alle barna 4 år på samme avdeling og med de samme ansatte. Dette opplever vi skaper trygghet for barna og kontinuitet. De lærer seg å vise toleranse for alle barn. Vi deler opp i smågrupper på tur og på huset slik at vi får tilpasset det pedagogiske opplegget etter alder og utvikling, noe som gir alle barna tilhørighet og mestringsfølelse i det vi gjør. Barnehagen skal utvikle det enkelte barns personlighet, hjelpe barna i å utvikle evne til toleranse, omsorg for andre og selvutfoldelse gjennom allsidig leke- og aktivitetsmuligheter. Sammen med hjemmet skal barnehagen medvirke til å skape et miljø som sikrer dem individuell og gruppevis omsorg og støtte, stimulering, utfoldelse, læring og etisk veiledning.

**BARNEHAGENS VISJON**

**Barnehagens visjon: *”Vi skal ivareta hvert enkelt barns interesser og møte de på sitt eget ståsted”.***

Vår praksis bygger på våre 5 grunnverdier:

**TRYGGHET**

**HUMOR**

**GLEDE**

**RAUSHET**

**RESPEKT**

Gjennom observasjoner, lek og samspill med barna er vi i stand til å møte hvert enkelt barn der det er og jobbe målrettet ut i fra det. Målet vårt er at alle barn skal oppleve at de lykkes med noe og bli trygge, sosiale barn. De skal være rustet sosialt og intellektuelt til å begynne på skolen.

Visjonen til Asker kommune er «liten og viktigst» og det vektlegger vi også i vårt arbeid med barna. Vi skal lage regler for barnehagen sammen med barna for hvordan vi ønsker å ha det i hverdagen. Disse reglene blir skrevet ned og signert av barna ved at de setter ett håndavtrykk på plakaten. Da opplever alle ett eierforhold til reglene i barnehagen.

Barna skal få være med og ta del i og forme hverdagen i barnehagen. Vårt mål er å møte barnas behov gjennom samtaler, observasjoner og samlinger. På denne måten vil barna få være med på å prege sin egen hverdag. For oss er det viktig å møte barna med respekt og ta dem på alvor. Vi legger stor vekt på de praktiske gjøremålene. Barna har forskjellige oppgaver som f.eks.:

* å holde ryddekort, dekke på og av bord, gå med gulrøtter
* kildesortering og gjenvinning av søppel
* hjelpe hverandre med av – og påkledning
* servere frukt når det er fruktstund
* valg av ulike aktiviteter
* turer; gripe fatt i barnas ønsker og forslag til hvor de vil dra på tur.
* Hjelpe og veilede de små gjennom forskjellig hverdagslige aktiviteter.

De vil da få oppleve å få ansvar, kjenne på mestring av arbeidsoppgaver og bli verdsatt for det de gjør. Da vil barna kunne styrke sin sosiale kompetanse ved å vise hva de kan og lære sosiale ferdigheter gjennom konkrete hendelser i hverdagen. Er barna trygge vil de ha et godt utgangspunkt til å mestre fremtiden.

**BARNEHAGENS 5 SATSNINGSOMRÅDER:**

1. Livsmestring og helse

Barnehagen skal bidra til barnas trivsel, livsglede, mestring og følelse av egenverd og forbygge krenkelser og mobbing. Barnehagen er pliktig til å håndtere, stoppe og følge opp barn som opplever krenkelser eller mobbing. Barna skal få mestring i å takle motgang, håndtere utfordringer og bli kjent med egne og andres følelser. Det er også viktig at barnehagen legger til rette for muligheten til ro, hvile og avslapping i løpet av dagen. Vi har hvilestund hver dag etter lunsj med alle barna. Gjennom barnas deltagelse i matlaging og måltider i barnehagen vil de danne et grunnlag for å utvikle matglede og sunne helseverdier. Vi vektlegger daglig fysisk aktivitet både ute og inne, som skal bidra til å fremme barnas bevegelsesglede og motorisk utvikling. Rammeplanen sier at personalet skal ha et bevisst forhold til at barn kan være utsatt for omsorgssvikt, vold og seksuelle overgrep. Vi skal gjennom den daglige og nære kontakten med barna kunne observere og motta informasjon om barnets omsorgs- og livssituasjon og vite hvordan dette forbygges og oppdages. Hele personalet er pliktig til å gjøre seg kjent med opplysningsplikten til barnevernet § 22. Satsningsområdet vil være en rød tråd hele året og synliggjøres gjennom:

* Vennskapsuker
* Elle Melle-programmet tar opp erting, mobbing og vennskap.
* Litteratur og bøker om følelser
* Temasamling om følelser, grenser for egen/andres kropp og intimsoner
* Delaktig i matlaging og kjennskap til næringsrik mat, grønnsakshagen ute
* Hva trenger kroppen for å vokse seg sunn og frisk
* Rom for hvilestund og ro
* Fysisk aktivitet gjennom musikk, bevegelse og lek.
* Barneyoga
* Observere og lytte til naturen på tur, sanse det vi hører og kjenner på kroppen.

2. Natur og miljø

Ved aktiv bruk av naturen ønsker vi å gi barna gode muligheter til fysisk lek, stimulere den motoriske, sosiale, intellektuelle og emosjonelle utviklingen. Vi vil undre oss og være nysgjerrige sammen med barna og gi dem mange forskjellige opplevelser og erfaringer.

## Vi vil gi barna spennende utfordringer og mestringsoppgaver ute i naturen. Eks. finne konkreter som steiner, pinner, kongler og kategorisere disse. Matematiske begreper som antall, mønster, størrelse, former, sortering sammenligning.

* Stimulere barna til å trene grovmotorikken i ulent terreng og vi lager hinderløyper og tau-installasjoner.
* Vi finner ting i naturen som vi leker med og bruker til formingsaktiviteter. Her får barna stimulert sin fantasi og kreativitet
* Lære barna til å bli mer naturbevisste og ta vare på det de omgir seg med. Samle søppel, Rusken-aksjoner, hva råtner/råtner ikke i jorden. Hvilke skader søppel har på dyr og planter.
* Videreutvikle gapahuk-plassen vår i Solvangskogen i samarbeid med barna.
* Alltid rydde etter oss på tur, gjerne også etter andre.
* Skjerper sansene våre når vi er i naturen som å lytte, lukte, smake, føle og se.
* Kildesortering
* Gjenvinning og resirkulering.

Barnehagens års-hjul følger årstidene og lærer barna om samspillet i naturen. Vi har et fuglekarnapp i barnehagen og fuglekasser på Rødhytta, som vi følger med på hele året. I barnehagen har vi egen hønsegård, hvor barna er medhjelpere med eggsanking og rensing.

Vi bruker nærmiljøet vårt aktivt, som:

* Fotballbanen på Føyka
* Akebakker og skiløyper ved Føyka
* Solvangskogen med egen gapahuk og lekeplass
* Semsvann - Furuholmen
* Solli – Myggheim - Vestlia
* Asker Kulturhus; biblioteket, teater og kino
* Asker Museum
* Hvalstrand, Holmenkjær, Skogsborg, Høvikvollen, Engesand
* Heggedal – Hallenskog
* Heggedal – sykkelparken
* Slemmestad - geologimuseet

Andre tur-steder:

* Spiralen i Drammen
* Landfalltjern i Drammen
* Elveparken i Drammen
* Teknisk, zoologisk, geologisk museum
* Bygdøy; Fram-museet, Kontiki-museet, Folkemuseet.
* Frognerparken
* Sørkedalen – Bogstad Gård
* Holmenkollen - Tryvann
* Bærums Verk
* Vigeland og Munch med gr. I

3. Språkutvikling

Vi jobber aktivt med observasjoner og kartlegging av språket til barna i barnehagen. Vi bruker TRAS, (Tidlig Registrering av Språkutviklingen), som er et systematisk skjema hvor vi gjennom observasjoner får ett oversiktlig bilde av barnets språkutvikling. Alle de ansatte har blitt kurset i å bruke dette hjelpemiddelet. Vi bruker «snakkepakken» aktivt med barna i forskjellige typer samlinger/temaer og individuelt med hvert enkelt barn etter behov. Den inneholder 140 gjenstander; diverse spill, eventyr, sanger, rim og regler med tilhørende konkreter. Hensikten med snakkepakken er å styrke språkferdighetene hos det enkelte barn uansett morsmål. Vi har også investert i språkmateriell som spill og bøker.

* Språkgrupper. Her jobber vi med spill, samtaler, rollelek, teater og eventyr for å fokusere på barnas språkutvikling
* Eventyrsamlinger med konkreter
* Samlinger med sang, regler og historiefortellinger

4. Sosial kompetanse

Barnehagen skal legge til rette for at barna skal kunne utvikle sosial kompetanse gjennom samspill, rollelek, deltagelse til fellesskapet og seg sosiale ferdigheter. De voksne skal være gode rollemodeller for barna, være anerkjennende og støttende. Dette er ett godt grunnlag for utviklingen av den sosiale kompetansen hos hvert enkelt barn. Vi ønsker å styrke barnas empati, lære dem samarbeid, ta hensyn til andre og vise omsorg.

* Vennskapsuker
* Samlinger med fokus på vennskap og empati
* Lekegrupper med fokus på sosial kompetanse og lekferdigheter

5. Kultur og musikk

For oss i barnehagen er det viktig å benytte oss av det kultur-tilbudet som fins for barn i både Oslo, Asker, Bærum og Drammen. Vi drar på teater, biblioteket med eventyrstund, museer med omvisning, konserter m.m.

Vi har musikkundervisning en gang i uken med musikkpedagogen Gerd Lise N. Nygaard. Det går over 15 ganger på høsten og 15 ganger på våren og omfavner alle barna som går i barnehagen. Alle vil kunne oppleve mestring og glede gjennom sang, dans, bevegelse, spille på forskjellige rytme-instrumenter, lytte til klassisk musikk, få kjennskap til forskjellige musikkformer og tolke musikk. Det fins ingen aldersbegrensning. Det er et frivillig tilbud som man må betales utenom barnehageprisen. Gerd Lise eier Asker Private Musikkskole. Både barn og voksne har stor glede av musikk og bevegelse. Det har stor verdi både for den språklige og den sosiale utviklingen hos barna. Vi har fremføring for foreldrene på juletrefest og sommeravslutning. Vi er på Asker bo- og behandlingshjem og opptrer på Lucia med konsert og Lucia-tog. Førskolebarna er i Filharmonien med Gerd Lise på våren og den dagen er utenom de 15 gangene. Da lærer barna om alle de forskjellige instrumentene som finnes i Filharmonien som strykeinstrumenter, messingblåsere, treblåsere og slaginstrumenter.

**Musikkundervisningen betales direkte til Gerd Lise, ca. kr. 1400,- pr halvår.**

**Gerd lise kommer på foreldremøte på høsten for å presentere seg selv og informere om musikk-skolen.**

**LEDELSE OG SAMARBEID INTERNT**

Vi vektlegger å involvere alle ansatte på lik linje og delegerer oppgaver. Alle skal føle de blir tatt på alvor og møtt med respekt. Vi er åpne for å få ideer, innspill og forslag og utnytte oss av den varierte kompetansen alle innehar. Vi vektlegger kursing av de ansatte, både internt og eksternt. Vi har erfaringsmessig sett gode og positive resultater av denne form for kompetanseheving og vi forventer også tilbakemeldinger fra de ansatte om kursets innhold og deres kunnskap etter kurset. Vi har medarbeidersamtaler 1-2 ganger i året. Klimaundersøkelse for alle ansatte gir også gode tilbakemeldinger om hva som er positivt og hva som må oppgraderes/forbedres når det gjelder klima i barnehagen. ”Team-building” gjennom felles sosiale opplevelser/erfaringer øker trivsel og samhold. Vi ønsker å ha fleksibilitet og være imøtekommende så langt det lar seg gjøre.

De ansatte skal sette seg mål som de skal jobbe med i forhold til relasjoner med barna og de ansatte. Dette skal bevisstgjøre de ansattes rolle og deres forhold til barna i barnehagen både verbalt og fysisk.

**FORELDRESAMARBEIDET**

Foreldresamarbeidet er en viktig del av hverdagen i barnehagen. Vi har alltid barna i fokus og vil igjennom et godt foreldresamarbeid være med på å opprettholde det. Foreldrene har hovedansvaret for oppdragelsen av sine barn, mens barnehagen har et medansvar. På MyKid legger vi ut månedsplaner, årsplaner, turgruppene, annen generell info. Foreldrene vil få et personlig passord når barnet starter opp. Rammeplanen forlanger at barnehagen skal i samarbeid med foreldrene legge til rette for at barnet får en trygg og god start i barnehagen. Vi skal tilpasse rutiner, organisere rom og tid slik at barnet får tid til å bli kjent, etablere relasjoner og knytte seg til personalet og de andre barna. Vi er opptatt av tett oppfølging i samarbeid med hjemmet. Barna tilpasser seg nye steder forskjellig og vi skal møte hvert barn der det er. Vi har egne primærkontakter i begynnelsen som har dialog med hjemmet i hele tilvenningsperioden. Vi har tilvenningsskjemaer som vi fyller ut de første dagene sammen med foreldrene. Der noterer vi det vi får vite om barnet og familien slik at det øvrige personalet kan gjøre seg kjent med alle de nye barna på en god måte. Vi er opptatt av at barnet skal bli trygg på å få god kjennskap til hele personalgruppen. Foreldrene er med de 3 første dagene også starter vi opp med vanlige dager etter dette.

Det forventes at foreldrene:

* gjør seg kjent med vedtekter, planer og rutiner i barnehagen samt holder seg orientert om det som skjer i barnehagen
* gir barnehagen tilbakemeldinger om forhold som har betydning for barnets trivsel
* deltar og er aktiv på foreldrearrangementer og møter/samtaler
* respektere åpningstiden
* forventes at alle deltar på dugnader
* møter alle de ansatte i barnehagen med lik respekt.
* respekterer pålagte retningslinjer for sykdom fra Helsedirektoratet. **Barnet må holdes hjemme 48 timer etter siste oppkast. 1 feberfri dag hjemme før barnet skal komme i barnehagen. Dette for å unngå smitte og epidemier.** Det er også viktig at barnet har bra allmenntilstand og er friske nok til å være ute og på tur.
* Alltid sørger for at porten til barnehagen er forsvarlig låst når man har hentet/levert barnet.
* Gjøre seg kjent med nettportalen MyKid og holder seg daglig oppdatert.
* At info på oppslagstavlen i gangen samt på plassene sjekkes hver dag.

Foreldrene kan forvente at barnehagen:

* har sin egen visjon og satsningsområder
* har et kompetent personale som skal evne og skape gode relasjoner gjennom godt samspill mellom barn og voksne.
* Barn skal ha medvirkning i egen hverdag og møtes med respekt.
* har fokus på å utvikle barnas språkforståelse og språklig bevissthet gjennom samspill, musikk, rim og regler, frilek, 5-årsklubb, TRAS, humor, leke med språket.
* alltid ivaretar barn med spesielle behov gjennom godt tilrettelagt pedagogisk opplegg, Viktig for barnet at vi jobber tverrfaglig og har en åpen dialog med hjemmet og de eksterne samarbeidspartnerne (TFS).
* sikrer at barna får god overgang fra barnehage til skolen. Barna skal være rustet til å begynne på skolen, både sosialt og faglig. Vi har 5-årsklubb. Vi har et samarbeid med de forskjellige skolene i.f.t skolebesøk, viderefører TRAS-skjemaer på overføringsmøtene.
* Har ansatte som er gode rollemodeller for barna.
* Møter foreldrene med respekt

Samarbeidet med foreldrene dekkes i form av åpenhet og imøtekommenhet ved levering og henting. Samarbeidstiltak og informasjon til og fra foreldrene:

* foreldresamtaler
* brukerundersøkelse
* dugnader
* foreldrefrokoster
* sommeravslutning
* juletrefest
* 17. mai feiring
* daglige rapporter over hva som skjer i barnehagen, ”dagen i dag”, turboka.
* Årsplaner, månedsplaner, aktivitetsplaner.
* Referat fra 5-årsklubb og foreldremøter

**SAMARBEID MED ANDRE INSTANSER**

Barnehagen har flere samarbeidsinstanser, som er blant annet:

* TFS (Tverrfaglig samarbeid)
* PPT
* Helsetjenesten
* Barnehagesektoren
* Arrangement med andre barnehager utenfor sonen
* Asker private musikkskole
* Barneskolene i vår krets
* Fysioterapeut

**KOMPETANSEHEVING**

Vedrørende kompetanse og kurs for ansatte dette barnehageåret har vi følgende:

* 2 pedagoger sendes på Stine Sofie Barnehagepakke-kurs i regi av PIA. En blir barnas verneombud.
* Rammeplanen: vi jobber systematisk med den nye rammeplanen gjennom hele året 2020/2021 på alle personalmøter og planleggingsdager. Dette er for å sikre oss at alle de ansatte er kjent med hvordan vi skal jobbe i tråd med rammeplanen i fremtiden. De skal møte forberedt og skal ha svart på spørsmål knyttet til tema for hver gang. Her bruker vi Udir sitt rammeplan-oppsett med støttemateriell. (vedlegg 1: «arbeidsprogram over rammeplanen 2019/2021»).
* Livrednings og førstehjelpskurs januar 2021

**Grunnet korona har vi ikke fått tilgang på noe kursing for de ansatte men når det i løpet av året kommer aktuelle kurs/seminarer sender vi ansatte på dette.**

Tidligere kurs og seminarer:

* Stine Sofie barnehagepakke, barnas verneombud
* Livredning- og førstehjelpskurs gjennom bedriftshelsetjenesten AktiMed
* Lederutviklingskurs over 1,5 år (2 pedagoger)
* TRAS- kurs
* MIO- kurs
* Kursing i bruk av “Snakkepakken”
* Tema: "Barns medbestemmelse i hverdagen”
* ”-Hvordan bli en god assistent” for assistenter
* Barn med spesielle behov
* ”Natur- og gårdsbarnehager”-kurs på Hamar
* Pedagogisk veiledningskurs
* Kurs for nyutdannede førskolelærere
* Seminar om natur og frilufts-barnehager i Trondheim
* Barnehagens betydning for barns utvikling (kompetansesenteret 2018)
* Kurs om mobbing i barnehagen (asker kommune)
* Naturpilotene i møte med ny rammeplan
* Handlingsprogram 2017-2020
* Brannvernlederkurs
* Kurs i regi av Asker kommune
* TFS (tverrfaglig samarbeid)

**PLANER OG METODER FOR VURDERING**

Personalet bruker flere forskjellige metoder for vurderingsarbeid som:

* observasjoner
* foreldersamtaler
* pedagogisk veiledning
* personalmøter
* ledermøter
* medarbeidersamtaler
* samtaler med barna - samlingstunder
* ”dagen i dag” og turbok, (referat til foreldrene om dagen i barnehagen/naturgruppen)
* Brukerundersøkelse
* TRAS – Tidlig Registrering Av Språkutviklingen

 I følge rammeplanen bør vurdering være helhetlig, allsidig og omfatte både det enkelte barns utvikling og hvordan barnegruppen fungerer. Oppfølging og planmessig vurdering av virksomheten. Se på:

* Personalgruppen som team
* Den enkelte voksne
* Forholdet barn/voksen
* Foreldresamarbeidet
* Barnehagen som organisasjon

**PLANER, INNHOLD OG ORGANISERING**

**Tema og mål for denne høsten:** Vennskap med samtaleplakater, filmer og bøker, livsmestring og helse (se satsningsområde 1), min kropp og mine følelser. Barna skal få kjennskap til «trygg førstehjelp» gjennom læringsopplegget «Henry» fra Røde Kors. Barnehagen er ofte barnas første møte med førstehjelp utenfor hjemmet, og Henry læringsopplegget danner dermed et viktig grunnlag for videre førstehjelpsopplæring og trygghet rundt dette.

Når vi er ferdig med temaet i slutten av oktober, inviterer barna til foreldresuppe som barna har laget. Da er det noen barn som ønsker velkommen, barna forteller foreldrene selv hva de har lært med egne ord, de synger sanger knyttet til temaet og har en utstilling for foreldrene over hva de har laget. Vi henger opp en quiz i hagen med poster som barna tar med foreldrene på. Vi ser tydelig glede og mestringsfølelse i barna. De blir tatt på alvor og kan mye. På denne måten synliggjør vi ovenfor foreldrene hva vi holder på med.

**AUGUST**: Bli kjent og vennskap

Tilvenning av nye barn – bli kjent med store og små

Lage regler for barnehagen sammen med barna. Hvordan skal vi ha det?

Vennskapsuker – barna lager tvinnede vennskapsbånd (to og to)

**VIKTIGE DATOER:**

* 3. august: barnehagen åpner
* Tirsdag 25. aug. Kl 17-20: Dugnad på Rødhytta. (skriv dere på liste i gangen)

**SEPTEMBER:** Livsmestring og helse, førstehjelp med «Henry»

**VIKTIGE DATOER:**

* **PLANLEGGINGSDAG NR. 1 ER TIRSDAG 8. SEPTEMBER. BARNEHAGEN ER STENGT!**
* Tirsdag 8. september Foreldremøte. Viser bilder fra hverdagen. Skriv dere på liste i gangen.
* Brannøvelse onsdag 23. september kl. 09.30
* Torsdag 24. september høstfrokost gr. I og 1/2 gr. III (Kaja, Aksel, Gustav, Wilhelm, Eirik)
* Fredag 25. september høstfrokost gr. II og 1/2 gr. III (Ida, Noah, Mikael, Sonja, Sanvi)
* Mandag 28. september markerer vi barnehagens bursdag. Barnehagen 33 år! Hurra! Nærmere info kommer.
* Brannvernuke 38: Gr. I på tur til brannstasjonen i Asker

# **OKTOBER:** Livsmestring og helse, «Henry»

**VIKTIGE DATOER:**

* Fotografering tirsdag 6. oktober. Det blir tatt gruppebilde og portrettbilder. Fotograf Beate Willumsen kommer og fotograferer. Barna må være i bhg. til kl. 09.00
* Tirsdag 13.- onsdag 14. oktober. Overnatting førskolebarna på Drengestua**.** Innbydelse kommer.

**NOVEMBER/DESEMBER:** Juleforberedelser

**MÅL:** Bli kjent med juletradisjoner

Juleforberedelser: julefortellinger, julebakst og julegaver

**VIKTIGE DATOER:**

* **PLANLEGGINGSDAG NR. 2. TIRSDAG 3. NOV. BARNEHAGEN STENGT!**
* Foreldrekaffe onsdag 4. november 15.30.-16.30. Barna viser frem det de har lært om
* Alle turgruppene skal hjem til Kari Mette å bake pepperkaker. Ingen tursekk – vi spiser grøt. Dato kommer på månedsplan
* Brannøvelse onsdag 2. desember kl. 09.30.
* Torsdag 10. desember Sette opp juletre ute, vi hogger tre på Rødhytta
* Mandag 14. desember: Lucia i barnehagen kl.08.00. Gr. I på Asker bo- og behandlingshjem for å synge.
* Tirsdag 15. desember Juletrefest i Vardåsen kirke kl. 17.00.-19.00.
* Onsdag 16. desember: Nissefest for alle barna i barnehagen. Alle skal kle seg ut som nisser og vi går rundt juletreet.
* Tirsdag 22. desember: siste dag i barnehagen, barnehagen åpner tirsdag 5. januar

**Tema og mål for denne våren:** Trafikk med «Tarkus». Barna skal lære seg de grunnleggende trafikk-reglene slik at de kan ferdes trygt i trafikken. Trafikk-maskotten Tarkus og Barnas Trafikk-klubb vil gjennom forskjellige oppgaver og fortellinger øke barnas kompetanse gjennom hele denne perioden. De vil få kunnskap om hva som er trygt og farlig i trafikken.

Trafikk er integrert som en del av den nye rammeplanen gjennom fagområdet nærmiljø og samfunn. Det står at «gjennom arbeid med nærmiljø og samfunn skal barnehagen bidra til at barna utforsker ulike landskap, blir kjent med institusjoner og steder i nærmiljøet og lærer å orientere seg og ferdes trygt». Trafikksikkerheten blir da en tydeligere del av barnehagehverdagen. Barna er trafikanter hver dag, enten som passasjer, fotgjenger eller syklist.

De vil få kjennskap til samene og andre kulturer i barnehagen. Rammeplanen sier at barnehagen skal fremme respekt for menneskeverdet ved å synliggjøre, verdsette og fremme mangfold og gjensidig respekt. Barna skal oppleve tilhørighet og stolthet for egen opprinnelse og få kjennskap til andre kulturer. Gjennom vårt arbeid med miljøvern og Svanhild skal barna utvikle respekt og begynnende forståelse for hvordan de kan ta var på naturen. Få kjennskap til insekter og deres betydning for miljøet og naturen. Påskeforberedelser med barna. Avslutter året med kunst og kultur der barna blir kjent med kunstnerne Vigeland og Munch. Barna får prøve seg som kunstnere.

**JANUAR:** Kultur, mangfold i barnehagen, samene

**VIKTIGE DATOER:**

* **PLANLEGGINGSDAG NR. 3 MANDAG 4. JANUAR. Livredning og førstehjelp. BARNEHAGEN STENGT!**
* Uke 3 skiskole starter for førskolebarna (5 ganger)

**FEBRUAR:** Miljøvern, Svanhild og samenes nasjonaldag

**VIKTIGE DATOER:**

* 6. februar: feire samenes nasjonaldag
* Foreldremøte i løpet av februar med «det er du som er voksen» med Anne Nielsen. Info kommer.
* Skiskole for gr. I fortsetter
* februar. Karneval: Ingen turdag og ingen kler seg ut. Vi lager ansiktsmaling på barna, aker i Solvangskogen og griller.

**MARS:** Påske og trafikksikkerhet med Tarkus

**VIKTIGE DATOER:**

* Onsdag 24. mars påskefrokost fra 08.00.- 09.30. gr. I og 1/2 gr. III (Kaja, Aksel, Gustav, Wilhelm, Eirik)
* Torsdag 25. mars påskefrokost fra 08.00.-09.30. gr. II og 1/2 gr. III (Ida, Noah, Mikael, Sonja, Sanvi)
* PÅSKEFERIE f.o.m. 27. mars. t.o.m. 5. april. Barnehagen åpner tirsdag 6. april
* **PLANLEGGINGSDAG NR. 4 tirsdag 13. april. Barnehagen stengt!**

**APRIL:** Insekter og miljø

**VIKTIGE DATOER:**

* Foreldrekaffe tirsdag 27. april. Kl. 15.30.-16.30. Barna viser det de har lært om Svanhild, insekter og Tarkus

**MAI:** Nasjonaldagen vår

**VIKTIGE DATOER:**

* Onsdag 12. mai. 17-mai-feiring i barnehagen.
* Tirsdag. mai: Dugnad i barnehagen kl. 17.00.-21.00.
* Alle gruppene drar til sykkelparken i Heggedal i løpet av mnd. De lærer trafikkregler og skilt.
* Fredag 14. mai er barnehagen stengt! (dagen etter Kr. Himmelfart)
* Blomstenes uke (Uke 19) Alle tar med en ute-blomst hver som vi planter ute.

# **JUNI:** Kunst og kultur, sommeravslutning/oppvisning

# **VIKTIGE DATOER:**

* Bondegårdsbesøk med gr. III på Hauger Gård
* Gr. I på omvisning på Vigeland og Munch. Dato kommer.
* Tirsdag 8. juni kl. 17.30.-19.30. sommeravslutning med foreldre
* :Overnatting på sommer-hytta til Unni på Hurum med førskolebarna.
* Gr. I baker og inviterer til bløtkakefest.

# **PLANLEGGINGSDAG NR. 5, fredag 4.juni. Barnehagen stengt!**

**JULI:**

***Siste dag er fredag 9. juli. Barnehagen holdes stengt i 4 uker. Åpner mandag 9. august. Egen tilvenningsdato for nye barn.***

**ANDRE AKTIVITETER**

**5-årsklubb**: hvor barna får lære grunnleggende begreps- og tallforståelse. Barna har en førskolebok som vi jobber med hver gang. Vi har førskole en gang i uken. Vi jobber med flere temaer som bl.a. kroppen vår, hygiene, tenner, årstider, dyr, kultur, finmotorisk utvikling, begrepsforståelse; mengde, form og farge. Foreldene får hver gang ett utfyllende referat fra 5-årsklubben om hva vi har jobbet med knyttet til rammeplanen. Vi er opptatt av at barna skal bli trygge sosiale barn som skal bli rustet til å begynne på skolen. Dette gjøres ved at vi møter barna på deres ståsted og jobber ut ifra det. Vi deltar på alle møter som arrangeres på de aktuelle skolene som våre barn skal begynne på. Vi har også tett samarbeid med skolene slik at overgangen skal gå så bra som mulig. Vi drar på besøksdager på skolen/SFO med en ansatt og de aktuelle barna. Vi reiser også på besøk til hver skole med bussen når vi er på tur slik at alle barn får vist frem den skolen de skal begynne på. Vi har forebyggende samlinger og samtaler med barna om forventingene til skolestart før sommeren.

**Brannvern** har vi med maskoten «Bjørnis» med tilhørende materiell. Barna får med seg Bjørnis-sekken hjem en gang i løpet av året hvor de skal sjekke ut brannsikkerheten hjemme. Dette går vi igjennom i felles samling med alle. Vi er på brannstasjonsbesøk på Asker brannsatsjon med omvisning, prøver brannslangen og hilser på Bjørnis. Vi har 4 brannøvelser i året.

**Skiskolen** er for 5-åringene og dette er et frivillig tilbud som betales utenom. Barna vil kunne oppleve skiglede og mestring gjennom lek og bevegelse. Vi har 20 par ski i forskjellige størrelser i barnehagen, som barna får låne til skiskolen. Disse bruker vi også mye i og utenfor barnehagen gjennom hele vinteren. Barna trenger kun skisko i barnehagen (men det kan også lånes gratis på skiskolen om noen ikke har det).

**Kunst:** På våren drar 5-åringene på Vigeland, Munch og Barnekunst-museet med omvisning. Dette dekker barnehagen. Da får barna utfoldet seg kreativt og prøvd seg som små kunstnere både på tur og inne.

Avslutning på året handler, baker og ordner førskoleguppen i stand en bløtkakefest for alle de andre barna. De er delaktig i hele prosessen og opplever gleden av å gjøre det hyggelig for andre.

**Bursdagsfeiring:** i barnehagen serverer vi kake eller saft-is. Dette kommer i tillegg til det vanlige måltidet vårt. Barna tegner til bursdagsbarnet og det lages krone. Vi har bursdagssamling og barnet velger inne-leker og hvem som skal sitte ved siden av han/hun ved bordet. Foreldrene behøver ikke ordne noe for barnet sitt denne dagen i barnehagen. Er det ønskelig at **turgruppen** blir bedt hjem til bursdagsbarnet i selskap på dagtid er det hyggelig. Da blir selvsagt de ansatte med. Dette gjelder **kun** turgruppen og ikke søsken eller andre fra en annen turgruppe. De barna som slutter til sommeren og har bursdag etter at barnehagen er stengt blir ikke feiret i barnehagen. Vi må sette grenser slik at det ikke blir så veldig mange bursdager som da «hoper» seg opp før ferien da det er så mye annet som skjer. Håper dere kan respektere dette😊 Når det gjelder servering i bursdagene er det ønskelig at det kun lages enten en kake, serverer is eller gele i tillegg til vanlig mat. Veldig koselig med ferske rundstykker med godt pålegg framfor pizza, pølser og burger. **Godteposer eller gaver/premier er ikke tillatt.**

Barna er delt i tre faste aldersinndelte turgrupper. Gr. I, II og III med 2 ansatte. De er på tur med minibussen en til to ganger i uken. De to andre gruppene er da igjen i barnehagen med egne aktiviteter der. Det er derfor viktig at barna ikke har legetimer/tannlegetimer den dagen de skal på tur. Dette er fordi vi ikke skal bli for mange barn på huset. Hvis det er spesialist-timer ønsker vi beskjed i god tid slik at vi kan planlegge hvem andre som skal få dra på tur i stedet. Dette må respekteres.

**BARNEHAGEN SOM ORGANISASJON**

Barnehagen består av pr. 1. august 2020, 30 barn og 8 ansatte, Vi er delaktige i alle arbeidsoppgaver som bidrar til et nært og åpent samarbeid som preger barnehagen. Det legges også stor vekt på profesjonell åpenhet og imøtekommenhet i forhold til foreldrene.

Styrers ansvarsoppgaver er:

* Lønn og budsjett
* Ha det overordnete ansvaret for at personalsamarbeidet fungerer.
* Innkalle og lede foreldremøter
* Ha medarbeidersamtaler
* Følge opp og evaluere arbeidet som blir gjort i barnehagen
* Samarbeide med kommunen og møter/kurs i kommunens regi
* Sørge for gjennomføring av foreldresamtaler
* Ta del i det daglige arbeidet i barnehagen
* Sonemøter, møte med andre barnehager

**Styrerressurs**

Styrer er eier og daglig leder i Furuly barnehagen. Hun er utdannet barnehagelærer ved Barnevernsakademiet i Oslo i 1978. Har hatt videre utdanning i «administrasjon og ledelse». Pedagogisk veiledning, styrer-relaterte samlinger gjennom mange år. Styrer har ansvar for:

* Lede pedagogisk virksomhet
* Utøve personalansvar
* Utøve administrative oppgaver
* Samhandle med den kommunale barnehagemyndigheten.

**PERSONALGRUPPEN**

# Personalet i barnehagen består av følgende:

* styrer/pedagog med barnehagelærerutdanning med fordypning i musikk, Unni Jacobsen.
* Pedagog 1/avd. leder og styrerassistent Camilla G. Aksnes med barnehagelærerutdanning med fordypning i barnevern
* Pedagog 1/avd. leder Mari K. Aksnes med barnehagelærerutdanning med fordypning i småbarns pedagogikk, videreutdanning i spesialpedagogikk, 30 studiepoeng.
* Pedagog 2, Linn Sommer med Barnehagelærerutdanning med fordypning språk, tekst og matematikk. Mastergrad i kultur og byutvikling.
* assistent Kari Mette Christensen med skoleassistentkurs og 10-års yrkeserfaring fra barneskole.
* assistent Camilla Sondresen, utdannet som barne- og ungdomsarbeider.
* assistent Monica Sæbø (snart utdannet som barne- og ungdomsarbeider)
* assistent Martine Fredrikke Borchgrevink Andersen

4 pedagoger med barnehagelærerutdanning. 3 har 100% stilling og styrer i 60% stilling.

4 assistenter i 75% stilling.

**ØKONOMI**

En av satsningsområdene er naturgruppene. Vi har investert i 17-seters Ford Sprinter som vi bruker på tur med godkjente barneseter.

Vi har hytte i Hallenskog med 5,2 mål tomt med grillhytte og Undelstad barnepark (som vi leier).

**FYSISK MILJØ**

Furuly barnehage er bygget på Unni Jacobsens tomt som ligger ca. 10 minutters gange fra Asker sentrum. Barnehagen ligger i Øvre Askerhagen, en blindvei i et rolig villastrøk med kort avstand til friarealer og turløyper. Barnehagen er privat og drives av førskolelærer Unni Jacobsen. Den har 31 plasser for barn i alderen 2-6 år og 7 ansatte.

Barnehagen består av 2 garderober, som barna også leker mye i, 2 toaletter, 1 hovedrom med åpen løsning til kontor og kjøkken. Hovedrommet består av 3 bord, sofa, piano, stor gulvplass med bl.a. rom for bevegelse og konstruksjonslek. Barna vil her kunne ha varierte formingsaktiviteter, sang og musikk, bevegelsesleker og kunne ta del i matlagning. Barnehagen har også hems som gir rom for forskjellige aktiviteter med dukkehus, dukkekrok og klatrevegg. Ute i hagen finns det et stabbur på 10m2.

Vi har sjekklister på barna og internkontrollmappe. Brannvernsinstruks, røykvarslere, brannteppe, pulverapparat og brannslange. Barnesikring på hemsevinduet.

Utearealet i barnehagen er på 1500m2 og består av en fuglerede-huske med støtdempende underlag, en stor sandkasse med lekestativ med sklie, friareal med plen hvor det også er stabbur og hønsegård.

Adressen: Furuly Barnehage

 Øvre Askerhagen 8b

 1383 Asker

 Mob: 40452356

 Tel: 66 794562

Mob. 91732759 (styrer, Unni)

 Hjemmeside: furulybarnehage.com

##  E-post: post@furuly-barnehage.no

**SYKDOM OG FRAVÆR:**

* Det skal alltid ringes til barnehagen før 10.00 på telefon 66 794562 når barnet er sykt eller skal ha fri (ikke mail eller sms)
* Barnet skal ha en feberfri dag hjemme etter sykdom
* Barnet skal holdes hjemme i 48 timer etter siste oppkast ved omgangssyke (helsedirektoratet)

**MEDISINERING I BARNEHAGEN:**

”Legemiddelhåndtering er ikke regulert i barnehageloven og det kan ikke av barnehageloven utledes ansvar for barnehagen til å bistå med legemiddelhåndtering. Dersom et barn har behov for legemidler i barnehagen og legemiddelhåndteringen etter legens forsvarlighetsvurdering ikke krever helsefaglig kompetanse, må foreldre/foresatte i hvert enkelt tilfelle avtale med barnehagen om, og på hvilke vilkår, barnehagen kan bistå. Eventuell legemidellhåndtering i barnehagen må derfor bygge på en konkret avtale mellom foreldre/foresatte og barnehagen.” (Info fra Helsedirektoratet)

* I Furuly har vi et medisineringsskjema som skal fylles ut av foreldre når barnet har behov for medisinering i barnehagen.
* Ved kroniske lidelser der det er behov for jevnlig medisinering, skal det foreligge erklæring fra lege.

**DAGSRYTMEN**

07.45.-08.30. Møte barna i gangen, håndvask før de går inn. Frilek

08.00.-08.30. Barna spiser medbrakt frokost.

09.00-09.30. TURGRUPPEN SKAL VÆRE I BARNEHAGEN TIL 09.00. Turgruppen starter påkledning og gjør seg klare for tur. Resten av gruppen rydder. Ordensbarn holder ryddekort.

09.30-14.30. Turgruppen er på tur

10.00-11.00. Tema/aktiviteter inne eller ute

11.00-11.45. Skifte bleier, toalettbesøk og vaske hender,

 Samlingsstund deles i to gr. etter alder.

11.45.-12.45 Lunsj. Ordensbarnet går med gulrøtter

12.30.-13.15 Hvilestund med musikk/lydbok

12.45-15.00. Utelek for alle barna og sovestund for de som behøver det. Evt. 5-årsklubb.

15.00 Frukt ute eller inne alt etter været.

15.15.-16.30 Frilek ute/inne, alt etter været

16.30. **Barnehagen stenger, alle skal være ute av barnehagen til halv fem**.

Dagsrytmen viser vår rutine i hverdagen. Vi vil dele opp barnegruppen i mindre grupper og ha aktiviteter ut i fra tema gjennom året og faste aktiviteter for ulike grupper. Eksempler på dette er bordspilleaktiviteter, lekegrupper,

5-årsklubb, språkgrupper og ulike temaarbeid gjennom året. Dette organiserer vi på formiddagen og noen ganger etter lunsj. En utvidet plan over organisering av dagene våre får foreldrene og ansatte hver måned.

NB!! Tirsdag er det musikk. Den gruppen som har tur på tirsdager har **alltid** musikk fra 08.30.-09.30. De må da være i barnehagen til 08.45 og gruppen som har fra 09.30-10.30 må være i barnehagen senest kl.08.20. Om man kommer for sent går barnet glipp av musikkundervisningen. Det blir veldig forstyrrende om barna kommer inn midt i musikken. Håper dette blir respektert.

NB!! På turdagene må barna være i barnehagen til kl. 09.00. Det er ikke alltid vi drar 09.30, men målet er å komme av gårde så fort som mulig. Om barn kommer når turgruppen har dratt vil foreldre måtte kjøre etter turgruppen. Legetimer må, så langt det lar seg gjøre, tas utenom turdager. Husk ferdig pakkede sekker med tilstrekkelig skift etter årstider i plastpose, drikke, mat, bleier (ikke Up and Go) og våtservietter for de som bruker det. Fint om alle skriver barnets navn tydelig opp på lokket på sekken. Umulig for oss å huske hvem som eier hvilken sekk og det gjør arbeidet vårt enklere.